Агенцијата за заштита на правото на слободен пристап до информациите од јавен карактер, врз основа на член 111 став 1 од Законот за општата управна постапка (“Службен весник на Република Македонија“ бр. 124/2015), а согласно член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од Д.С. од Скопје, поднесенa против ЈУ Меѓуопштински центар за социјална работа Скопје, по предметот Барање за пристап до информации од јавен карактер, на 21.03.2023 година, го донесе следното

**Р Е Ш Е Н И Е**

1. Жалбата изјавена од Д.С. од Скопје, поднесенa против ЈУ Меѓуопштински центар за социјална работа - Скопје, заведена во Агенцијата под бр.08-111 на 08.03.2023 година, по предметот Барање за пристап до информации од јавен карактер, **СЕ УВАЖУВА**.

**2.СЕ НАЛОЖУВА** на Имателот на информации да постапи по Барањето на Барателот,согласно одредбите од Законот за слободен пристап до информации од јавен карактер.

**3.** Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

**О Б Р А З Л О Ж Е Н И Е**

Д.С. од Скопје, како што е наведено во Жалбата, на 10.02.2023 година поднел Барање за пристап до информации од јавен карактер до ЈУ Меѓуопштински центар за социјална работа -Скопје, со кое побарал да му се достави препис од следната информација:

„ –Дали постои државна стратегија за решавање на проблемот со децата кои се на улица и најчесто просат?

Доколку постои, Ве молам за информации кога е усвоена и со каква динамика се спроведува, како и копија од истата.

- Дали постојат документи кои се однесуваат на јавна политика во однос на децата кои се на улица и најчесто просат?

Доколку постојат, Ве молам за информации кога таквите акти се усвоени и со каква динамика се спроведуваат, како и копии од истите.

-Дали е направено истражување колку деца на улица просат или се учесници во просењето на дневно ниво во градот Скопје?

Доколку е направено вакво истражување, Ве молам за информација во

кој период е направено и за копија од истото.

* Дали е спроведено истражување или изготвена информација во било кој облик кој се однесува на тоа колку деца во градот Скопје не се евидентирани со матични броеви?

Доколку е спроведено, Ве молам за информација во однос на периодот на кој се однесува и за копија од истото.

-Дали во градот Скопје постојат државни центри за згрижување на децата кои се на улица?

Доколку постојат, Ве молам за информација кога се отворени, на кои локации, колку вработени има во истите и со каква диманика функционираат, односно колку деца дневно згрижуваат?

-Кои се обврските и надлежностите на Одделот за заштита на деца во ризик и деца во улица кој функционира во рамките на Вашата установа?

-Колку вработени има Одделот за заштита на деца во ризик и деца во улица кој функционира во рамките на Вашата установа? “.

Имателот на информации, на ова Барање не одговорил во законски предвидениот рок, поради што Барателот на информацијата, во законски предвидениот рок поднесе Жалба, заведена во Агенцијата под арх. бр. 08-111 на 08.03.2023 година.

Агенцијата со електронски допис од 09.03.2023 година, ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер по разгледувањето на Жалбата и другите списи во врска со предметот утврди дека Имателот на информации не постапил согласно одредбите од Законот за слободен пристап до информации од јавен карактер, односно во законски предвидениот рок не ги доставил бараните информации до Барателот, на начин и во форма наведени во Барањето, ниту донел управен акт согласно горенаведениот Закон, поради што се смета дека Барањето е одбиено.

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решени странката може да поведе управен спор пред Управниот суд во рок од 30 дена.

**Директор,**

**Пламенка Бојчева**